Borgerne i hovedstadsområdet kan glæde sig over markant bedre plads på vejene, hvis regeringen gennemfører sin betalingsring.

Eksempelvis vil der ske en reduktion i antallet af person- og varebiler, som kører over ringen, med godt 40 procent, mens 15.600 kø-timer i døgnet kan undgås, fordi folk lader bilen stå.



Det fremgår af en miljøundersøgelse af fire forskellige versioner af den københavnske betalingsring, som Vejdirektoratet har lavet, og som fremlægges i dag.



Til gengæld er det så som så med forbedringen af luftkvaliteten, der ellers har været fremført som et væsentligt argument for en betalingsring.



»Undersøgelsen viser klart, at det er en trængselsring og ikke en miljøring«, siger trafikforsker ved Aalborg Universitet, lektor Harry Lahrmann.





Positiv effekt i indre by

Det er det indre København, der kommer til at nyde størst glæde af renere luft. Her er der i dag 11 gadestrækninger, der overskrider grænserne for luftkvalitet. Med betalingsringen ventes det kun at være mellem fem og syv strækninger.